
Új, FDD-alapú algoritmusok tapasztalati elemzése többdimenziós esetekre

Kulcsszavak: Vector Bin-Packing (VBPd);First Fit Decreasing (FFD);Geometric Heuristics (GH);Virtuális Gépek (VM);benchmark tesztpéldák
A vektorpakolási feladat egyfajta többdimenziós általánosítása a jól ismert ládapakolási problémának, amely egy klasszikus optimalizálási feladat, amiről tudjuk, hogy már az egydimenziós változata is NP-nehéz. A feladat jól reprezentálja a Virtuális Gépek (VM) elhelyezési problémáját, a statikus erőforrás kiosztást (allokációt), és a vektorütemezést is. Ezért számos közelítő algoritmust, heurisztikát fejlesztettek ki rá.

Dolgozatomban tapasztalati úton elemzem és összehasonlítom az FFD és GH típusú algoritmusokat és az általam kifejlesztett új, FFD-alapú algoritmusokat (FFDRev, FFDRevAdv, FFDVal, FFDRatio, FFDGroups, FFDBox, FFDBG). Az elemzéshez felhasználtam a szakirodalmakban definiált benchmark példákat, de mellettük definiáltam saját adathalmazokat is. Az algoritmusok és az adathalmazokat generáló kódok Python nyelven készültek el.

Tapasztalati vizsgálataim alapján a GH típusú algoritmusok jobb eredményekre voltak képesek az FFD típusú algoritmusokhoz képest, viszont nagyobb tárgyszám esetén a számítási idő jelentősen növekszik ezeknél az algoritmusoknál. Ezért szerettem volna, olyan algoritmusokat definiálni, amelyek az FFD-n alapulnak és képesek felvenni a versenyt a GH típusú algoritmusokkal, de kevesebb számítást igényelnek.

Kiemelném, hogy az általam definiált algoritmusok közül az FFDBox, az FFDGroups és az FFDBG hozták a legjobb eredményeket. Legjobban a 6-dimenziós példákon szerepeltek az új algoritmusok, mivel az FFD variánsok eredményeit az esetek 93% sikerült megjavítani és az esetek 46%- ban érték el a legjobb eredményt az összes vizsgált algoritmus közül.



